माता-पिता बोले- बेटे को मारने वाले आसपास घूमते रहे, पता नहीं चला; सरकार को सब पता था
Jalandhar Loksabha Byelection Justice For Sidhu Moosewala Father Balkaur Sigh March against CM Bhagwant Maan Government  Latest News जालंधर लोकसभा उपचुनाव में शुक्रवार को पंजाबी सिंगर 'सिद्धू मूसेवाला की एंट्री' हो गई। मूसेवाला के लिए इंसाफ यात्रा शुरू की गई।
जालंधर लोकसभा उपचुनाव में शुक्रवार को पंजाबी सिंगर 'सिद्धू मूसेवाला की एंट्री' हो गई। मूसेवाला के लिए इंसाफ यात्रा शुरू की गई। उनके माता और पिता बलकौर सिंह बड़ा पिंड (फिल्लौर) और रुड़का कलां से जस्टिस फॉर सिद्धू मूसेवाला मार्च निकालने के लिए पहुंचे।
मूसेवाला के पिता ने लोगों को भावुक होते हुए कहा कि उनके होनहार बेटे शुभदीप को मारने वाले उनके घर के आसपास घूमते रहे और उन्हें पता तक नहीं चल पाया। भारी हथियार, हैंड ग्रेनेड लेकर गाड़ियां 15 दिन उनके घर के आसपास घूमती रहीं। उन्होंने कहा कि सरकार को सब पता था। स्टेट में दो लोगों को धमकी मिली थी, जिसमें उनका बेटा भी शामिल था।
खतरे के बावजूद सिक्योरिटी कम की
दिल्ली पुलिस के स्पेशल सेल ने पंजाब सरकार को चिट्ठी भी निकाली थी कि मूसेवाला को बहुत ज्यादा खतरा है। बावजूद इसके उनके बेटे की सुरक्षा को कम कर दिया गया। इसकी सूचना भी सोशल मीडिया पर डाल दी गई। सुरक्षा कम होने का पता चलते ही दुश्मनों ने अगले ही दिन उनके बब्बर शेर जैसे बेटे की बेरहमी से गोलियां मारकर कर हत्या कर दी।
पिछले 11 महीने से इंसाफ के लिए भटक रहा हूं। 
बलकौर सिंह ने कहा कि हमारा खुशहाल परिवार था। परिवार में हम तीन लोग ही थे। चाहता तो मेरा बेटा भी विदेश में कहीं सेटल हो जाता। हम भी बादशाह वाली जिंदगी जी सकते थे, लेकिन उसे अपनी धरती, देश से प्यार था। उसने अपने गांव को तरजीह दी। उन्होंने कहा कि वह पिछले 11 महीने से अपने बेटे को इंसाफ दिलाने के लिए भटक रहे हैं।
यात्रा का शेड्यूल:-
संगरूर उपचुनाव में आप को दिया था बड़ा झटका
विधानसभा चुनाव के दौरान 117 में से 92 सीटें जीतने वाली आम आदमी पार्टी (AAP) ने सत्ता में आने के 3 महीने बाद ही संगरूर की अपनी इकलौती लोकसभा सीट गंवा दी थी। CM भगवंत मान का गढ़ रहे संगरूर में लोगों ने शिरोमणि अकाली दल (अमृतसर) के सिमरनजीत मान को सांसद चुन लिया।
संगरूर उपचुनाव में AAP की हार की सबसे बड़ी वजह पंजाबी सिंगर सिद्धू मूसेवाला की हत्या रही थी। संगरूर उपचुनाव के दौरान भी मूसेवाला को इंसाफ और उसके दोषियों को जल्द पकड़ने की मांग उठी थी। साथ ही लोगों में रोष था कि सरकार के सुरक्षा घटाते ही मूसेवाला का मर्डर हो गया।
संगरूर में लोग सिद्धू मूसेवाला की हत्या को राजनीतिक मर्डर की संज्ञा भी दे रहे थे और सरकार को कटघरे में खड़ा कर रहे थे। संगरूर में आम लोगों का कहना था कि मूसेवाला ने कांग्रेस की टिकट पर चुनाव लड़ा था। बेशक वह नहीं जीते, लेकिन उन पर पार्टी का टैग होने के कारण उनकी सुरक्षा को कम किया गया था।
मुख्यमंत्री और दो मंत्री भी नहीं बचा पाए थे सीट
संगरूर के लोगों में मूसेवाला की हत्या को लेकर इतना रोष था कि उसे खुद मुख्यमंत्री और दो कैबिनेट मंत्री भी दूर नहीं कर पाए। मुख्यमंत्री खुद संगरूर से हैं। जिस सीट पर चुनाव हुआ था वह भगवंत मान के ही मुख्यमंत्री बनने के बाद खाली हुई थी। खेल मंत्री गुरमीत सिंह मीत हेयर और वित्त मंत्री हरपाल चीमा भी संगरूर जिले से ही हैं।